[pic] | AZ EURÓPAI KÖZÖSSÉGEK BIZOTTSÁGA |

Brüsszel, 15.9.2006

COM(2006) 498 végleges

Javaslat

A TANÁCS HATÁROZATA

az Európai Beruházási Bank által, a második, harmadik, negyedik, ötödik és hatodik EFA keretében a Kongói Demokratikus Köztársaságban végrehajtott műveletek számára kapott pénzeszközök újraelosztásáról szóló 2003/583/EK határozat módosításáról

(előterjesztő: a Bizottság)

INDOKOLÁS

A műveletek háttere

Abból a célból, hogy az Általános Ügyek és Külkapcsolatok Tanácsa által 2003. január 28-án, a Kongói Demokratikus Köztársasággal folytatott kapcsolatokra vonatkozóan megállapított prioritásoknak megfelelően járjon el, a Bizottság javasolta, hogy tekintettel az országnak kiutalt pénzeszközök nyilvánvaló elégtelenségére, a korábbi Európai Fejlesztési Alapok (EFA) keretében keletkezett adósságok hátralékát a tagállamoknak történő visszafizetés helyett a Bizottságnak utalják át és a Bizottság igazgassa a Kongói Demokratikus Köztársaság javára történő műveletek finanszírozására.

Ennek megfelelően 2003. július 21-én a Tanács elfogadta a 2003/583/EK határozatot az Európai Beruházási Bank által a második, harmadik, negyedik, ötödik és hatodik EFA keretében a Kongói Demokratikus Köztársaságban végrehajtott műveletek számára kapott pénzeszközök újraelosztásáról. Ez a határozat 105 millió EUR kiegészítő juttatást biztosít az országban végrehajtandó segélyezési műveletekre. A határozat 4. cikke azt is kiköti, hogy ezt a 105 millió EUR-t utalják egy számlára és azt a Bizottság igazgassa, a határozat 6. cikke pedig pontosítja, hogy az összeg igazgatása a kilencedik EFA érvényben levő rendelkezései alapján történjen.

Abból a célból, hogy ez az összeg az EFA kötelezettségvállalásokkal kapcsolatos szabályainak megfelelően kerüljön felhasználásra és így folytatódhassanak az átmeneti folyamat támogatására vállalt reformok, a 2003/583/EK határozat 4. cikkének rendelkezéseit összhangba kell hozni a (2005/446/EK határozat) belső megállapodás rendelkezéseivel 2007. december 31-ére határozva meg a határidőt a kiegészítő juttatás pénzeszközeivel kapcsolatos kötelezettségvállalás teljesítésére, mivel:

1. Késedelem a választási folyamat előkészítése során

A választási folyamat során bekövetkezett késedelem az átmeneti időszak kezdetben 2005. június 30-ra, majd később 2006. június 30-ra tervezett befejezésének egy éves elhalasztásához vezetett. Ennek az új elnök és az új parlament megválasztásával kell befejeződnie, amelyet legkorábban 2006. novemberre terveznek.

A demokratikusan megválasztott kormány beiktatása jelzi majd a demokratikus átmenet tényleges kezdetét egy valódi jogállam helyreállítása irányába. A politikai kultúra intézményesítése, a működő intézmények és infrastruktúra bevezetése lesznek tehát a következő évek kihívásai.

2. A kormány támogatásának szükségessége az átmenet utáni szakaszban és a gyors reagálás szükségessége a felmerülő igényekre, amelyek befolyásolhatják az ország stabilizációját.

Az új kormánynak beiktatása után egy sor igénnyel és szükséghelyzettel kell szembenéznie a béke megszilárdítása és az ország gazdasági és társadalmi újjáépítése érdekében.

A Tanács, a Bizottság, valamint a nemzetközi közösség együttesen többször is megerősítette azt a politikai prioritást, amelyet az átmenet szakaszából a demokráciába történő folyamat, valamint a közvetlenül az átmenet utáni szakasz stabilizációjának és konszolidációjának sikere jelent. A 2006. június 12-i Általános Ügyek és Külkapcsolatok Tanácsának következtetései, valamint a 2006. június 15-16-i Tanács végkövetkeztetései is hangsúlyozzák, hogy az EU a választások után is támogatja a biztonság reformfolyamatát, csakúgy mint az EU kötelezettségvállalását a kormányzás javítása és az újjáépítés terén a választás utáni szakaszban .

A nemzetközi közösségnek, és különösen az EU-nak készen kell állnia, hogy támogassa az új kormányt törekvéseiben (a közigazgatás reformja; a kormányzás; a biztonsági szektor reformja; stb.) kormányra kerülése után még legalább két éven keresztül.

Az átmenet utáni szakasz másrészt egybeesik a tizedik EFA program-előkészítési fázisával és lehetővé kell tennie a Bizottság számára, hogy növelje az országnak nyújtott támogatását és újrafogalmazza politikai kapcsolatait az új kormánnyal. Különösen a Cotonou-i megállapodás 8. cikkének köszönhetően, az EU jogos és törvényes helyzetben van, hogy párbeszédet kezdjen a nagy intézményi reformokról, amelyet a kormánynak végre kell hajtania a válság mélyebb okainak kiküszöbölése és az ország fejlődésének fellendítése érdekében.

A kiegészítő juttatással kapcsolatos teljesítésre vonatkozó határidő kiterjesztése a kilencedik EFA teljesítési határidejével megegyezően megengedi a Bizottság számára, hogy továbbra is rugalmas módon támogassa az országot és reagáljon a felmerülő prioritásokra és igényekre.

Végkövetkeztetés

A fentiekben felvetett okokból, a Bizottság javasolja, hogy a Tanács fogadja el a csatolt határozatot.

Javaslat

A TANÁCS HATÁROZATA

az Európai Beruházási Bank által, a második, harmadik, negyedik, ötödik és hatodik EFA keretében a Kongói Demokratikus Köztársaságban végrehajtott műveletek számára kapott pénzeszközök újraelosztásáról szóló 2003/583/EK határozat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, 2000. június 23-án Cotonou-ban aláírt[1], és 2005. június 25-én Luxemburgban felülvizsgált partnerségi megállapodásra[2],

tekintettel a 2000. június 23-án Cotonou-ban (Benin) aláírt, az afrikai, karibi és csendes-óceáni államok, illetve az Európai Közösség és tagállamai között létrejött partnerségi megállapodás pénzügyi jegyzőkönyvén alapuló közösségi támogatás finanszírozásáról és igazgatásáról, illetve az EK-Szerződés negyedik részében foglalt tengerentúli országok és területek számára nyújtott támogatás elosztásáról a tagállamok kormányainak a Tanács keretében ülésező képviselői között 2000. szeptember 12-én létrejött belső megállapodásra[3], valamint különösen annak 8. cikkének (2) bekezdésére,

tekintettel a Bizottság Európai Beruházási Bankkal (EBB) egyetértésben megfogalmazott javaslatára,

mivel:

(1) Az Európai Beruházási Bank által, a második, harmadik, negyedik, ötödik és hatodik EFA keretében a Kongói Demokratikus Köztársaságban végrehajtott műveletek számára kapott pénzeszközök újraelosztásáról szóló 2003. július 21-i 2003/583/EK tanácsi határozat kiköti[4], hogy a kiegészítő juttatás főösszege a számlanyitás időpontjától kezdődően négyéves időszakra rendelkezésre áll.

(2) A tagállamok kormányai 2005. május 30-i Tanács keretében összeült képviselőinek 2005/446/EK határozata[5] 2007. december 31-ben határozza meg a kilencedik Európai Fejlesztési Alap (EFA) támogatásának határidejét.

(3) Az átmeneti szakasz befejezésének a választási folyamat előkészítésben bekövetkezett késedelem, valamint a tizedik EFA pénzügyi eszközeinek tényleges rendelkezésre állásában bekövetkezett késedelem miatti meghosszabbítása a Kongói Demokratikus Köztársaságban szükségessé teszi a kiegészítő pénzeszközökre vonatkozó kötelezettségvállalás 2003/583/EK határozatban megcélzott határidejének meghosszabbítását.

(4) Indokolt összehangolni a kiegészítő pénzeszközökre vonatkozó kötelezettségvállalás határidejét a 2005/446/EK határozatban eltervezett határidővel.

A KÖVETKEZOKÉPPEN HATÁROZOTT:

1. cikk

A 2003/583/EK határozat 4. cikk első albekezdésének harmadik mondata helyébe a következő szöveg lép:

Ezen a számlán elhelyezett pénzügyi eszközök kötelezettségvállalási határidejét 2007. december 31-ben állapították meg a 2005/446/EK határozatnak megfelelően.

2. cikk

Ez a határozat elfogadása napján lép hatályba.

Kelt Brüsszelben,

a Tanács részéről

az elnök

[1] HL L 317., 2000.12.15., 3. o.

[2] HL L 287., 2005.10.28., 4. o.

[3] HL L 317., 2000.12.15., 355. o.

[4] HL L 198., 2003.8.6., 9.o.

[5] HL L 156/19., 2005.6.18.